<classify> WAZIRI Mkuu mstaafu, Mizengo Pinda ameziomba benki na taasisi za fedha kutokuwa na wasiwasi kuvikopesha Vicoba kwani vina uwezo wa kulipa mikopo kutokana na mfumo wake wa kukopa na kudhaminiana wao wenyewe.Akizungumza wakati wa kufunga Wiki ya Vicoba na Maonesho ya Biashara yaliyoandaliwa na Shirika la SEDIT jijini hapa, Pinda aliziomba taasisi hizo kuchangamkia fursa ya uwepo vicoba kwani wanachama wake wanaaminika kukopa na kurudisha na wanadhamiana wenyewe.Vicoba chini ya SEDIT vimeunda vikundi vidogo sita vya watu watano ambao ni jumla yao 30 wakikopa wanadhaminiana wenyewe, hivyo ni rahisi kwa taasisi za fedha kufuatilia kwani wanajuana wanafanyia kazi maeneo gani na wanaishi wapi, alisema Pinda.Alizitaka benki hizo kulitumia soko la uhakika la uwepo wa vikundi zaidi ya 100,000 vilivyo chini ya Shirika la SEDIT ambavyo vinahitaji fedha kwa ajili ya kuongeza mitaji na kuboresha huduma na biashara zao.Alisema vikundi hivyo vikiwezeshwa kwa kupewa mikopo, vitakuwa chachu kubwa katika kujenga uchumi wa viwanda kutokana na mkakati wake viliojiwekea wa kushiriki mapinduzi ya kilimo, viwanda na uchumi nchini. Pinda alisema suluhisho la Watanzania wengi zaidi ya asilimia 70 ambao wakulima na wanazalisha bila kuwa na elimu ni Vicoba, kwani hivyo vinatoa mafunzo ambayo yanasaidia katika uzalishaji bora zaidi.Akizungumza Mkurugenzi Mtendaji wa Sedit, Filbert Sambag alisema maonesho hayo yamesaidia kutoa elimu kwa vikundi, mafunzo ya biashara, masoko na namna ya kuongeza mtaji katika kuendesha maisha yao.Alisema maonesho hayo yaanze mwaka 2013, walikuwa wakifanya Dar es Salaam, mwaka huu katika kuunga juhudi za Rais John Magufuli kuhamia Dodoma, wameona vema kuhamishia makao makuu ya nchi Dodoma. Mkuu wa Wilaya ya Dodoma, Patrobas Katambi kwa niaba ya Mkuu wa Mkoa wa Dodoma, Dk Binilith Mahenge alisema taasisi za fedha zinatakiwa kushusha riba kwa lengo la kuvikopesha vikundi hivyo ambavyo vinatakiwa kupata mikopo kwa ajili ya kuendeleze vikundi hivyo.Akisoma risala ya Vicoba chini ya Taasisi ya SEDIT, Catherine Isaac aliomba serikali isaidie vicoba ili vishiriki kikamilifu katika mapinduzi ya viwanda kwa kutumia malighafi inayozalishwa nao.Wiki ya Vicoba ilizinduliwa na Naibu Waziri wa Kilimo, Omari Mgumba ambaye aliwataka wana vicoba kushikamana na kuendelea kuzalisha bidhaa kwa wingi na kuongeza thamani ya mazao yanayopatikana ili kupata kipago zaidi badala ya kuuza malighafi nje ya nchi.  <topic>: KITAIFA 